S-131/2012

Mál þetta, sem dómtekið var í gær, er höfðað með ákæru lögreglustjórans á höfuðborgarsvæðinu, útgefinni 21. febrúar 2012, á hendur X, kt. 000000-0000, áður að [...], Hafnarfirði, en nú að [...], Reykjavík „fyrir eftirtalin brot:

1. Fíkniefnalagabrot, með því að hafa föstudaginn 9. júlí 2010, að Ármúla 19, í Reykjavík, haft í vörslum sínum í sölu- og dreifingarskyni 881,90 g af maríhúana og 58 kannabisplöntur, og hafa um nokkurt skeið fram til þess dags ræktað greindar plöntur.

(M. 007-2010-44091)

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. og 4. gr. laganna að því varðar framleiðslu á kannabis, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2. Fíkniefnalagabrot, með því að hafa fimmtudaginn 17. nóvember 2011, að Hvaleyrarbraut 22 í Hafnarfirði, haft í vörslum sínum 50 kannabisplöntur og 3,60 g af maríhúana, og hafa um nokkurt skeið fram til þess dags ræktað greindar plöntur.

(M. 007-2011-68256)

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. og 4. gr. laganna að því varðar framleiðslu á kannabis, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

3. Vopnalagabrot, með því að hafa á sama stað og tíma og greinir í ákærulið 2., haft í vörslum sínum úðavopn er ákærði átti og lögregla fann við leit.

(007-2011-68256)

Telst brot þetta varða við 4. mgr. 30. gr., sbr. 1. mgr. 36. gr. vopnalaga nr. 16/1998, sbr. 19. gr. laga nr. 24/2007.

Þess er krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á samtals 885,5 g af maríhúana og samtals 108 kannabisplöntum, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Jafnframt er krafist upptöku á samtals 37 gróðurhúsalömpum, 4 viftum, 1 vatnsdælu, 2 kolsíu, 2 loftdælum, 5 ljósaperum og 26 steinum í loftdælu, samkvæmt 7. mgr. 5. gr. sömu laga, en þessir munir voru notaðir til framleiðslu kannabisplantnanna og lagt var hald á þá í málunum. Einnig er krafist upptöku á ofangreindu úðavopni sem hald var lagt á samkvæmt 1. mgr. 37. gr. vopnalaga nr. 16/1998.“

Um málavaxtalýsingu er skírskotað til ákæru.

Meðferð málsins hefur dregist vegna dvalar ákærða erlendis, en ekki reyndist unnt að birta ákærða fyrirkall fyrr en í september sl.

Ákærði játaði brot sín skýlaust fyrir dóminum eins og þeim er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og eru brot ákærða rétt heimfærð til refsiákvæða í ákærunni.

Samkvæmt sakavottorði gekkst ákærði undir viðurlagaákvörðun 12. nóvember 2002, 200.000 króna sekt, fyrir brot gegn 4. mgr. 210. gr. almennra hegningarlaga.

Með hliðsjón af greiðri játningu ákærða og sakarefni málsins þykir refsing hans hæfilega ákveðin fangelsi í níu mánuði. Með hliðsjón af því að talsverður dráttur varð á útgáfu ákæru að því er fyrra brotið varðar og með hliðsjón af yfirlýsingum ákærða um aðstæður sínar í dag þykir rétt að binda refsingu ákærða skilorði eins og nánar greinir í dómsorði.

Ákærði sæti upptöku á 885,5 g af maríhúana, 108 kannabisplöntum, 37 gróðurhúsalömpum, fjórum viftum, einni vatnsdælu, tveimur kolsíum, tveimur loftdælum, fimm ljósaperum, 26 steinum í loftdælu og úðavopni.

Loks er ákærða gert að greiða 396.954 krónur í sakarkostnað, þar af þóknun skipaðs verjanda síns, Ó-kk-ef A-kk-ef B-kk-ef hdl., sem þykir hæfilega ákveðin 87.850 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, X, sæti fangelsi í níu mánuði, en fullnustu refsingarinnar er frestað og skal hún falla niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 885,5 g af maríhúana, 108 kannabisplöntum, 37 gróðurhúsalömpum, fjórum viftum, einni vatnsdælu, tveimur kolsíum, tveimur loftdælum, fimm ljósaperum, 26 steinum í loftdælu og úðavopni.

Ákærði greiði 396.954 krónur í sakarkostnað, þar af þóknun skipaðs verjanda síns, Ó-kk-ef A-kk-ef B-kk-ef hdl., 87.850 krónur.

R-kvk-nf B-kvk-nf